Diari Oficial de la Generalitat Valenciana


Sumari del DOGV 2852, del 21-10-1996 (1996/839604)

ORDRE de 4 d'octubre de 1996, del conseller de Presidència, per la qual es convoca el programa d'ajudes als ajuntaments per a despeses de funcionament dels jutjats de pau en l'exercici 1996.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2852

Data del DOGV
:   21-10-1996

Secció del DOGV
:   ALTRES DISPOSICIONS

Número del document
:   1996/839604


Data del document
:   04-10-1996

Organisme emissor
:   Conselleria de Presidència

Tipus de document
:   Ordre

ORDRE de 4 d'octubre de 1996, del conseller de Presidència, per la qual es convoca el programa d'ajudes als ajuntaments per a despeses de funcionament dels jutjats de pau en l'exercici 1996.   
D'acord amb el que disposa l'article 51.3 de la Llei 38/1988, de 28 de desembre, de Demarcació i Planta Judicial, correspon als ajuntaments fer-se càrrec de les instal·lacions i mitjans instrumentals necessaris per al funcionament dels jutjats de pau.  
Vista la clara atribució competencial prevista per l'esmentada Llei, és evident la insuficiència pressupostària que pateixen la majoria de les entitats locals per a assumir la prestació de la totalitat dels serveis i funcions que l'ordenament jurídic els assigna.  
Per tot això, la Generalitat Valenciana, dins de les limitacions pressupostàries de l'administració autonòmica, ha decidit adoptar mesures de suport a les entitats locals i, en aquest sentit, instrumentar una sèrie d'ajudes destinades als ajuntaments, per a subvencionar les despeses de funcionament dels jutjats de pau.  
Aquesta actuació es realitza en el marc del que disposa l'article 52 de l'esmentada Llei de Demarcació i Planta Judicial, que preveu l'establiment d'un crèdit en els Pressupostos Generals de l'Estat, per a subvencionar els ajuntaments per les despeses que genere el jutjat de pau. Aquest mateix precepte disposa que la subvenció es modularà en funció del nombre d'habitants de dret del municipi.  
D'acord amb la transferència de competències operada pel Reial Decret 293/1995, de 24 de febrer, sobre traspàs de funcions de l'administració de l'Estat a la Comunitat Valenciana en matèria de mitjans materials i econòmics per al funcionament de l'administració de Justícia, és als Pressupostos de la Generalitat Valenciana on haurà d'establir-se un crèdit per a atendre aquesta finalitat.  
Per tant, fent ús de les facultats que em confereix l'article 44 de la Llei 5/1983, de 30 de desembre, del Govern Valencià, en relació amb el que disposa l'art. 47.3 i 11 del Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana,  
Ordene:  
Primer  
Convocar en l'àmbit territorial de la Comunitat Valenciana el programa d'ajudes als ajuntaments per a despeses de funcionament dels jutjats de pau, per a l'exercici 1996.  
Segon  
Xifrar l'import global màxim destinat al present programa d'ajudes en trenta milions dues-centes trenta-quatre mil pessetes (32.147.444 PTA), finançat a càrrec de la línia de subvenció 401, inclosa en el Programa 141.10 d'Administració de Justícia, del Pressupost de la Generalitat Valenciana per a l'exercici 1996.  
Tercer  
Aprovar les bases per les quals es regirà aquesta convocatòria, que s'inclouen en l'annex d'aquesta Ordre.  
DISPOSICIONS FINALS  
Primera  
S'autoritza la Direcció General de Justícia per a impartir les instruccions i circulars necessàries per al compliment i el desplegament d'aquesta Ordre.  
Segona  
Contra aquesta Ordre, que posa fi a la via administrativa, podrà interposar-se, prèvia comunicació a la Conselleria de Presidència, un recurs contenciós administratiu davant el Tribunal Superior de Justícia de la Comunitat Valenciana en el termini de 2 mesos comptadors des de la seua publicació, d'acord amb el que s'estableix en l'art. 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 57 i 58 de la Llei de la Jurisdicció Contenciosa Administrativa, sense perjudici que puga utilitzar-se qualsevol altra via que s'estime pertinent.  
Tercera  
Per a tot allò no regulat en aquesta Ordre s'atendrà al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública Valenciana i la normativa de desplegament.  
Quarta  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 4 d'octubre de 1996  
El conseller de Presidència,  
José Joaquín Ripoll Serrano  
ANNEX I  
Bases de la convocatòria  
Primera. Objectius  
Les ajudes convocades tenen com a objectiu contribuir al finançament de les despeses de funcionament dels jutjats de pau a la Comunitat Valenciana.  
Segona. Destinataris  
Seran destinataris d'aquest programa d'ajudes els ajuntaments de la Comunitat Valenciana que tinguen al seu càrrec les instal·lacions i mitjans instrumentals per al funcionament dels jutjats de pau.  
Tercera. Actuacions subvencionables  
A càrrec del capítol IV de transferències corrents, línia de subvenció 401, programa 141.10 d'Administració de Justícia, del Pressupost General de la Generalitat Valenciana per a l'exercici 1996, seran subvencionables a través del programa d'ajudes que aquesta ordre regula, les despeses de funcionament dels jutjats de pau, i s'hi inclouran les referides al capítol II (despeses en béns corrents i serveis) de l'estructura econòmica del pressupost.  
Quarta. Formalització de sol·licituds i termini de presentació  
La sol·licitud, que haurà de presentar-se en el termini de 15 dies naturals comptadors des de l'endemà a la publicació d'aquesta convocatòria en el Diari Oficial de la Generalitat Valenciana, estarà dirigida a la Direcció General de Justícia de la Conselleria de Presidència, i s'acompanyarà de la documentació següent:  
a) Sol·licitud de la persona interessada per a la inclusió de l'ajuntament en el programa d'ajudes.  
b) Resum del pressupost de l'exercici corrent, si ha estat aprovat, i, altrament, del pressupost prorrogat de l'exercici anterior.  
c) Certificat del secretari de l'ajuntament acreditatiu de les despeses ocasionades amb motiu del funcionament del jutjat de pau en l'exercici 1995; que, si fa el cas, hauran de ser superiors a l'import de la subvenció corresponent segons el barem fixat a la base cinquena.  
Cinquena. Criteris per a la concessió  
Per a la distribució de la dotació pressupostària destinada a sufragar les despeses de funcionament dels jutjats de pau es tindrà en consideració el nombre d'habitants de dret del municipi, d'acord amb els trams següents:  
Nre. d'habitants Quantia annual en pessetes  
de 1 a 499 45.000  
de 500 a 999 80.000  
de 1.000 a 2.493 241.016  
de 3.000 a 4.966 088.207  
de 5.000 a 6.927 958.663  
de 7.000 o més 283.000  
Sisena. Comissió de valoració  
La valoració i la selecció de les sol·licituds de les ajudes serà efectuada per una comissió integrada:  
- Pel director general de Justícia de la Conselleria de Presidència o persona en qui delegue,  
- un representant de la Secretaria General de la Conselleria de Presidència,  
- un representant de l'àrea de Justícia.  
L'òrgan competent per a la resolució de les sol·licituds és el conseller de Presidència.  
La Comissió de Valoració elevarà al conseller de Presidència una proposta de resolució, amb l'aprovació o denegació de les diferents sol·licituds presentades pels ajuntaments, i l'assignació de quantitats a cadascun d'aquests.  
El termini màxim per resoldre les sol·licituds serà de tres mesos, comptadors des de l'últim dia hàbil per a la recepció de la sol·licitud, transcorregut el qual sense que haja recaigut resolució expressa, podran entendre's aquestes desestimades.  
Setena. Pagament de les subvencions  
Les transferències corrents a concedir als ajuntaments en virtut de aquesta convocatòria d'ajudes es pagaran íntegrament previ acord motivat del Govern Valencià, una vegada haja estat dictada la corresponent resolució.  
Vuitena. Justificació de l'aplicació de la subvenció percebuda  
Els beneficiaris hauran de justificar el compliment de la finalitat per a la qual es va concedir la subvenció. Per a això hauran de trametre, dins dels dos primers mesos de l'any 1997, certificat del secretari de la Corporació, acreditatiu de la manera en què ha estat invertit l'import de la subvenció.